প্রতি বছরের মতো এবছরও বিশ্বের নানা প্রান্তে পালিত হচ্ছে ড্রাগবিরোধী সচেতনতা সপ্তাহ। এই বিশেষ সমস্যাটি নিয়ে বিগত বেশ কয়েক বছর ধরেই বিশেষ উদ্যোগ নিয়েছে কলকাতা পুলিশের নারকোটিকস ডিপার্টমেন্ট। এবছর ২৬ জুন ইন্টারন্যাশনাল ডে এগেইনস্ট ড্রাগ অ্যাবিউজ অ্যান্ড ইল্লিসিট ট্রাফিকিং উপলক্ষে জুন মাস ব্যাপী চলেছে বিশেষ ক্যাম্পেন। মূল লক্ষ্য ড্রাগের নেশা সম্পর্কে আরও বেশি করে সচেতনতা প্রচার। গত ৩ জুন থেকে শুরু হয়েছে নানাবিধ কর্মসূচি। 
এবছর পাঁচটি বিশেষ পদক্ষেপ নিয়েছে কলকাতা পুলিশ— 
১. নেশামুক্তি ঘটাতে কলকাতার বিভিন্ন রিহ্যাব সেন্টারে যাঁরা চিকিৎসাধীন, তাঁদের মধ্যে থেকে বেছে নেওয়া হয় ৮৫ জনকে। এঁদের জন্য বিশেষ ভাবে আয়োজন করা হয় একটি বসে আঁকো প্রতিযোগিতার। বিষয় ছিল— আমার মনের অবস্থা। নেশার কবল থেকে নিজেকে বের করে নিয়ে আসার প্রক্রিয়াটি অত্যন্ত জটিল এবং কঠিন। সেই বিমূর্ততাকেই বাইরের পৃথিবীর কাছে তুলে ধরার একটি ছোট্ট প্রয়াস। 
২. গত ১৯ জুন থেকে শুরু হয়েছে কলকাতার বিভিন্ন প্রান্তে বিশেষ সাইকেল র‌্যালি। এই র‌্যালিতে অংশগ্রহণ করেছেন প্রশিক্ষণপ্রাপ্ত সাইক্লিস্টরা যাঁরা আবার বিশেষ প্রশিক্ষণপ্রাপ্ত কাউন্সেলরও বটে। শুধু ড্রাগস নয়, বিভিন্ন নেশার বিরুদ্ধে সচেতনতা শহরের অলিতে-গলিতে ছড়িয়ে দেওয়াই এই পদক্ষেপের উদ্দেশ্য। 
৩. এছাড়া গত তিনদিন ধরে কলকাতার বিভিন্ন প্রান্তে বিশেষ কিয়স্ক গঠন করে সচেতনতা প্রচার করেছে কলকাতা পুলিশ। বিভিন্ন ধরনের নেশা ও তার প্রভাব সম্পর্কে তথ্য তুলে ধরা হয়েছে মানুষের সামনে। 
৪. কলকাতা পুলিশের অ্যান্টি-ড্রাগ ক্যাম্পেনের ব্র্যান্ড অ্যাম্বাসাডর অভিনেতা অনিন্দ্য চট্টোপাধ্যায়। এই সংক্রান্ত সচেতনতা প্রচারে এবছর একটি মিউজিক ভিডিও লঞ্চ করা হয়েছে। তন্ময় সাধকের গাওয়া এই গানটির দৃশ্যায়নে অভিনয় করেছেন অনিন্দ্য। 
৫. আজ অর্থাৎ ২৫ জুন শহরে আয়োজিত হয় একটি বিশেষ অনুষ্ঠানের। ড্রাগবিরোধী সচেতনতা প্রচারে সামিল হন বাংলা ছবি ও বিনোদন জগতের বহু ব্যক্তিত্ব।